Asoeɛ a Ɛhwɛ Kuayɔ ho Nsɛm so no atrɛ dwa a wɔbuee no nnansa yi ara no mu de nnuaba ahodoɔ binom aba dwa so sɛdeɛ ɔmanfoɔ bɛnya bi atɔ. Yei yɛ edwa foforɔ bi a aban no nam asoeɛ no so abue.
Aban no nhyehyeɛeɛ a wɔde aba a wɔfrɛ no Nneɛma a Yɛdua Nya Nnuane di Sane Nya Nnwuma yɛ no so na wɔbuee sa dwa yi.
Atosodeɛ, atomudeɛ, ne nnuane ahodoɔ a wɔde aba dwa foforɔ yi so no binom ne kabegyi, bayerɛ, bankye karɔto, mako, gyeene nhaban, kakumba ne ɛmo.
Aban no nam asoeɛ no so buee edwa yi Efiada, Obubuo 11, 2022. Wɔrehyɛ aseɛ no, wɔde bankye ne borɔdeɛ bebree baa dwa no so a na ne boɔ da fam yie pa ara. Edwa no firii aseɛ no, nnansa ne ɛnnɛ, Obubuo 15, 2022.
Dwoada a wɔbuee edwa no ano no, ɔmanfoɔ dodoɔ no ara kɔtu guu borɔdeɛ ne bankye no so fomm bi ɛfiri sɛ, na nnuane yinom nyinaa boɔ da fam yie pa ara.
Aban no ne Asoeɛ a Ɛhwɛ Kuayɔ ho Nsɛm so no dii nsawɔsoɔ faa nnuane yinom bi firii mmeaeɛ a wɔdua no no kɔɔ dwa so wɔ Nkran kɔtɔn maa wɔn a wɔtete Nkran ne ne mpɔtam.
Amanebɔ a Asoeɛ a Kuayɔ ho Nsɛm so no de bɛtoo dwa kyerɛɛ mu sɛ, atirimpɔ a wɔde abue saa dwa yi nyinaa ne sɛ ɛbɛboa ama nnuane boɔ a ahuri kɔ soro wɔ ɔman yi mu no bɛtumi aba fam sɛdeɛ mmoborɔfoɔ ne wɔn a wɔn nsam nhyɛda nni bi no nyinaa bɛnya wɔn so ne wɔn deɛ atɔ.
Wɔkyerɛɛ mu sɛ, wɔgye di pa ara sɛ ɛno bɛboa ama ɔmanfoɔ ho atumi ahenhan wɔn kakra wɔ mmerɛ a ɛmu yɛ den yi mu.
